
A szülő-edző-sportoló alkotta sportháromszög vizsgálata a teljesítményre gyakorolt hatásuk alapján

A sportteljesítmény egy olyan összetett fogalom, melyet rengeteg külső és belső tényező tud
befolyásolni, ezáltal pontosabb megértéséhez a tényezők egyenkénti vizsgálata szükséges. A
teljesítményt meghatározó tényezők sokasága közül a kutatás során feltérképezésre került kettő,
a szülő és az edző, azon két személy, akik a sportolót végig kísérik egész sportpályafutása során,
így fontos szerepet játszanak az általuk elért sikerekben. Kutatásom célkitűzése, hogy választ
kapjak a következő kérdésekre: a szülők és edzők hatásai, hogyan befolyásolják egy sportoló
sikerességét? A sportágválasztás folyamatában, mely tényezőknek van a legnagyobb szerepe?
Feltárhatóak-e szignifikáns különbségek az egyéni és csapatsportolók motivációi között? A
célkitűzéseim teljesítése érdekében szekunder és primer kutatási módszereket egyaránt
alkalmaztam. A primer kutatás eszközeként kvantitatív módszert, ezen belül is a kérdőíves
megkérdezést használtam, erre a debreceni sportegyesületek, sportszervezetek sportolói
körében került sor. A kutatásban az általam megfogalmazott kérdések mellett, a Pelletier és
munkatársai (1995) által létrehozott, majd a Paic és munkatársai által adaptált Magyar Nyelvű
Sportmotivációs Skála (H-SMS) is használatra a került. A kutatási mintámba bekerülő
sportolók véleménye alapján megállapíthatom, hogy szülői és edzői támogatás nélkül nem
lettek volna képesen elérni sportsikereiket. Eredményeim igazolják, hogy mind a szülőknek,
mind az edzőknek kiemelten fontos szerepük van a sportteljesítményben. Ennek alapján nem
meglepő az sem, hogy a szülők meglehetősen aktívan részt vesznek gyermekeik sportéletben,
bár a generációk között e tekintetben eltérés fedezhető fel. Mindemellett megállítható az a tény
is, miszerint a sportolók több mentális felkészülést igényelnének az edzések keretein belül,
hiszen ez véleményük szerint elősegítené a teljesítményüket. Az edzők viszonylatában
elmondható, hogy az esetek nagytöbbségében kihozzák a maximumot a tanítványaikból és ami
az edzői szerepeket illeti, a sportszakember és a motivációért felelős személy a legjellemzőbb
a résztvevők véleménye alapján. A sportolók motivációit vizsgálva nemek tekintetében csak az
integrált szabályozás esetében tártam fel szignifikáns eltérést, azonban az egyéni és
csapatsportolók összehasonlításánál már több tényező esetében. Az egyéni sportolókra
jellemzőbb a belső motiváció, míg a csapatsportolókra az, hogy valamilyen külső hatás miatt
űzik a sporttevékenységet.



